कप्तान विराट कोहली ऐन मौके पर पवेलियन लौट गए. अब डेक्कन चार्जर्स के तेज गेंदबाज डेल स्टेन की गेंदबाजी के बारे में जानिए. स्टेन ने चार ओवर किए, आठ रन दिए और तीन विकेट झटके.इस तरह डेक्कन चार्जर्स के खिलाफ मैच में जीत की तगड़ी दावेदार रॉयल चैलेंजर्स बंगलौर की टीम 133 रन का लक्ष्य हासिल नहीं कर पाई और नौ रन से हार गई.इस हार के साथ ही बंगलौर की टीम आईपीए-5 से बाहर तो हुई, लेकिन उसकी हार का फायदा चेन्नई सुपर किंग्स को हुआ और प्ले ऑफ के लिए क्वालिफाई करने वाली को चौथी टीम बन गई.डेल्ही डेयरडेविल्स, कोलकाता नाइट राइडर्स और मुंबई इंडियंस की टीम पहले ही प्ले ऑफ के लिए क्वालिफाई कर चुकी हैं.टॉस जीतकर रॉयल चैलेंजर्स बंगलौर ने पहले फील्डिंग करने का फैसला किया और उनका ये फैसला सही भी लग रहा था, क्योंकि उन्होंने डेक्कन चार्जर्स को सिर्फ 132 रन ही बनाने दिया.डेक्कन की ओर से सिर्फ जेपी ड्यूमिनी ने शानदार पारी खेली और 74 रन बनाए. विनय कुमार ने तीन और जहीर खान ने दो विकेट लिए. डेक्कन की टीम 20 ओवर में सात विकेट पर 132 रन ही बना पाई.उस समय ऐसा लग रहा था कि गेल की आंधी और बाकी टॉप खिलाड़ियों के आगे ये स्कोर बौना साबित होगा. लेकिन ऐसा हुआ नहीं. आज गेल की नहीं डेल स्टेन की आंधी चली.शुरू से ही क्रिस गेल अपने अंदाज में बल्लेबाजी कर रहे थे. उन्होंने 10 गेंदों पर 27 रन बना डाले, लेकिन डेल स्टेन ने पहले गेल और फिर तिलकरत्ने दिलशान को आउट कर बंगलौर को दबाव में डाल दिया.डेल स्टेन के अलावा अमित मिश्रा और आशीष रेड्डी ने भी बेहतरीन गेंदबाजी की. बंगलौर का मध्यक्रम पूरी तरह बिखर गया. विराट कोहली के 42 और सौरभ तिवारी के 30 रन पर आउट होते ही बची-खुची उम्मीदें भी जाती रहीं.बंगलौर की टीम 20 ओवर में नौ विकेट पर 123 रन ही बना सकी. डेल स्टेन और आशीष रेड्डी ने तीन-तीन विकेट लिए, जबकि अमित मिश्रा ने दो विकेट चटकाए.लेकिन डेक्कन चार्जर्स की जीत के हीरो रहे डेल स्टेन, जिन्होंने चार ओवर में आठ रन देकर तीन विकेट लिए.